গোলাম ফারুক অভি বাংলাদেশের বরিশাল জেলার রাজনীতিবিদ ও বরিশাল-২ (উজিরপুর-বানারীপাড়া) আসনের সাবেক সংসদ সদস্য।   প্রাথমিক জীবন  গোলাম ফারুক অভি বরিশাল জেলার উজিরপুরের ধামুরায় জন্মগ্রহণ করেন। তার মায়ের নাম আমিনা বেগম।   রাজনৈতিক জীবন  ঢাকা বিশ্ববিদ্যালয়ের ছাত্রাবস্থায় গোলাম ফারুক অভি ছাত্র রাজনীতিতে সক্রিয় হন। এ সময়ে তিনি জাতীয়তাবাদী ছাত্রদলের কেন্দ্রীয় কমিটির আন্তর্জাতিক বিষয়ক সম্পাদক ছিলেন। ১৯৯০ সালের ডাকসু নির্বাচনকে কেন্দ্র করে ছাত্রদল দুই ভাগে বিভক্ত হয়ে যায়। অভি একটি অংশের নেতৃত্ব দিয়েছেন এবং তার সাথে তৎকালীন সরকারের গোপন যোগাযোগ রয়েছে, এই অভিযোগে ঐ বছরের ২৫ নভেম্বর তাকে ছাত্রদল থেকে বহিষ্কার করা হয়। ১৯৯৬ সালের ৯ মে তিনি জাতীয় পার্টিতে যোগ দেন এবং ১২ জুন অনুষ্ঠিত সংসদ নির্বাচনে বরিশাল-২ (উজিরপুর-বানারীপাড়া) আসন থেকে নির্বাচিত হয়েছিলেন। তিনি ৭ম সংসদের সর্বকনিষ্ঠ সদস্য ছিলেন।  ১৯৯৮ সালে সাবেক রাষ্ট্রপতি হুসেইন মুহাম্মদ এরশাদ বিএনপি র সাথে সংসদ বয়কটের সিদ্ধান্ত নিলে জাতীয় পার্টির তৎকালীন মহাসচিব আনোয়ার হোসেন মঞ্জুর নেতৃত্বে গোলাম ফারুক অভিসহ দলের ১০ জন সংসদ সদস্য ভিন্নমত পোষণ করেন এবং এই সিদ্ধান্তের বিরোধিতা করেন। পরবর্তীতে  ১৯৯৯ সালে জাতীয় পার্টি (মঞ্জু) গঠিত হলে গোলাম ফারুক অভি এই দলের আন্তর্জাতিক বিষয়ক সম্পাদক ছিলেন। ২০০১ সালের অষ্টম জাতীয় সংসদ নির্বাচনে গোলাম ফারুক অভি পরাজিত হন।   বিতর্ক ও অভিযোগ   রাষ্ট্রদ্রোহিতার অভিযোগ  ১৯৮৯ সালের ২০ অক্টোবর সরকার উৎখাত ও হত্যা প্রচেষ্টার ষড়যন্ত্রের অভিযোগে ঢাকা বিশ্ববিদ্যালয় ক্যাম্পাস থেকে গোলাম ফারুক অভিকে গ্রেপ্তার করা হয়। এছাড়াও ১৯৭৪ সালের বিশেষ ক্ষমতা আইনের নিবর্তনমূলক ধারায় তার বিরুদ্ধে আটকাদেশ দেয়া হয়। এরশাদ বিরোধী ছাত্র আন্দোলন চলাকালে ১৯৯০ সালের ২৭ নভেম্বর নিহত ডাক্তার শামসুল আলম মিলন হত্যা মামলার এজাহারে অভির নাম না থাকলেও ৪ মাস পরে ১৯৯১ সালের এপ্রিলে তার নাম অন্তর্ভুক্ত করা হয়। ১৯৯২ সালের ৩ মে এই মামলায় তৎকালীন ব্যাংকক প্রবাসী অভি অনুপস্থিতিতে খালাস পান। ১৮ মে ১৯৯২ সালে ঢাকা বিশ্ববিদ্যালয়ের জগন্নাথ হলের গেস্ট রুম থেকে এফ এইচ হলের তৎকালীন ভিপি খন্দকার আবু আশফাক ও জাতীয়তাবাদী ছাত্রদলের ১৮ জন বহিস্কৃত ছাত্রনেতাসহ অভিকে গ্রেফতার  করা হয়। গ্রেফতারের ৩ দিন পরে ২১ মে পুলিশের সংবাদ বিজ্ঞপ্তিতে তাদের কাছে আগ্নেয়াস্ত্র ও বিস্ফোরক পাওয়া যায় বলে দাবি করা হয়। ২১ আগস্ট ১৯৯৩ সালে অস্ত্র আইনের বিশেষ ধারায় ঢাকার ২য় বিশেষ ট্রাইব্যুনালে অভিসহ অন্যান্যদেরকে ১৭ বছরের কারাদণ্ড দেয়া হয়। দেড় বছর পরে ১৯৯৫ সালের ৫ মার্চ উচ্চ আদালত থেকে জামিন পান অভি। পরবর্তী সময়ে তৎকালীন সরকারের দায়েরকৃত রাষ্ট্রদ্রোহ মামলায় খালাস পান তিনি। অভির তৎকালীন আইনজীবী অ্যাডভোকেট আনিসুল হক এই মামলাগুলি রাজনৈতিক উদ্দেশ্য প্রণোদিত বলে দাবি করেন। কারামুক্তির পরবর্তী বছরে অনুষ্ঠিত ১৯৯৬ সালের ৭ম জাতীয় সংসদ নির্বাচনে গোলাম ফারুক অভি জাতীয় পার্টির প্রার্থী হিসাবে নির্বাচনে অংশগ্রহণ করে বিজয়ী হন।    তিন্নি হত্যার অভিযোগ ও অব্যাহতি   গোলাম ফারুক অভিকে মডেল ও টিভি অভিনেত্রী সৈয়দা তানিয়া মাহবুব তিন্নি হত্যা মামলার চার্জশিটভুক্ত আসামি করা হয়। ২০০২ সালের ১০ নভেম্বর মডেল তিন্নির অস্বাভাবিক মৃত্যুর পরে কেরানীগঞ্জ থানা পুলিশ ১৫ নভেম্বর আত্মহত্যাজনিত একটি অপমৃত্যুর মামলা দায়ের করে। পরবর্তীতে একই থানা পুলিশ বাদী হয়ে একটি হত্যা মামলা রুজু করে। রুজুকৃত মামলায় অভিকে আসামি করা হয়নি। ২০০৫ সালে সিআইডির দাখিলকৃত মেমো অভ এভিডেন্সে আত্মহত্যাজনিত কারণে মডেল তিন্নির মৃত্যু হয়েছে এই মর্মে তদন্ত প্রতিবেদন দেয়া হয়। ঐ প্রতিবেদনের ৩ বছর পরে ২০০৮ সালের ৮ নভেম্বর অপরাধ তদন্ত বিভাগ অভিকে অভিযুক্ত করে আদালতে চার্জশিট দাখিল করে। অভিযোগপত্র দাখিলের সময়ে অভি ঢাকায় ছিলেন না। ২০০২ সালে তিনি দেশ ত্যাগ করেন এবং নিজের জীবন নিরাপত্তাহীন ও সরকারের বিশেষ বাহিনীর অপহরণের শিকার হতে পারেন এই আশংকায় ২০০৩ সালে কানাডায় রাজনৈতিক আশ্রয় প্রার্থনা করেন। ২০০৯ ও ২০১৮ সালে তৎকালীন সরকারের আবেদনে ইন্টারপোল তার বিরুদ্ধে রেড কর্নার নোটিশ জারি করে। ২০১০ সালের ১৪ জুলাই ঢাকার ৭ম অতিরিক্ত জেলা ও দায়রা জজ এই মামলায় অনুপস্থিত অভির বিরুদ্ধে অভিযোগ গঠন করেন। অভির পক্ষে রাষ্ট্র নিয়োজিত আইনজীবী শাহ ইলিয়াস মডেল তিন্নি আত্মহত্যা করেছেন, এই মর্মে মামলাটি খারিজ করার জন্য বিচারাধীন আদালতে আবেদন করেন। হাইকোর্টের নির্দেশে এই মামলার বিচার প্রক্রিয়া প্রায় পাঁচ বছর স্থগিত থাকার পরে ২০১৫ সালে মামলাটির বিচার কার্যক্রম পুনরায় শুরু হয়। ২০১৯ সালের ১৯ অগাস্ট মামলাটি রায়ের জন্য ধার্য ছিল। রায়ের তারিখ ৪১ বার পুনঃনির্ধারণ করার পরে ২০২১ সালের ১৫ নভেম্বর আদালত স্বাক্ষীদের স্বাক্ষ্য পুনরায় নেয়ার সিদ্ধান্ত জানায়। ২০২২ সালে মামলাটির স্বাক্ষ্য পর্ব আবার নতুন করে শুরু হয়। ২০২৫ সালের ১৪ জানুয়ারি ঢাকার দ্বিতীয় অতিরিক্ত জেলা ও দায়রা জজ মোছা. শাহীনুর আক্তার এই মামলা থেকে গোলাম ফারুক অভিকে বেকসুর খালাসের রায় দেন। রায়ের পর্যবেক্ষণে আদালত জানান যে, প্রদত্ত স্বাক্ষ্য-প্রমানে এই মর্মে প্রতীয়মান হয়েছে যে মডেল তিন্নির অস্বাভাবিক মৃত্যু প্রকৃতপক্ষে আত্মহত্যা।    তথ্যসূত্র   বিষয়শ্রেণী:জীবিত ব্যক্তি বিষয়শ্রেণী:বরিশাল জেলার রাজনীতিবিদ বিষয়শ্রেণী:জাতীয় পার্টির সাবেক রাজনীতিবিদ বিষয়শ্রেণী:জাতীয় পার্টি (মঞ্জু) এর রাজনীতিবিদ বিষয়শ্রেণী:সপ্তম জাতীয় সংসদ সদস্য বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী বিষয়শ্রেণী:জাতীয় পার্টির রাজনীতিবিদ বিষয়শ্রেণী:ধামুরার ব্যক্তি বিষয়শ্রেণী:২১শ শতাব্দীর বাংলাদেশী রাজনীতিবিদ